贈周龐齋居士
作者：白玉蟾
朝代：宋

paragraphs: 召公八十入爲相，太公八十出爲將。
趙州八十方行脚，鍾離八十離塵劫。
古者八十方施爲，何况百歲七十稀。
居士而今七十七，黄髮皓齒修龐眉。
漢時欒巴七十七，紅爐煉就一朱橘。
晉鄭思遠七十七，方與葛洪一相識。
我知居士神仙人，蓬萊路上空月明。
人間宿留不肯歸，老松筋骨鶴精神。
性海淡淡寒潭瑩，心天耿耿銀河靜。
有一孟子耕書田，有一季子鏖筆陣。
弄璋弄瓦遂箕裘，雙鳳飛鳴椿樹秋。
壽山福海身優游，掇取酒船相拍浮。
南極一點夜照耀，勸君遲赴玉皇詔。
既到人間不住千百年，歸去空被老彭笑。